René van Zyl (Skrywer): MEVROU DOEMINIE EN DIE KERSFEES HEILIGES
Min dinge laat my so na my kinderdae verlang soos die opgewondenheid van Kersfees en die kuiers en lekker kos. Veral die geheime Kersgeskenkie wat onder die boom gelos is.
Dis vir my dus hartseer om te dink daar is ouers wat hulle kinders hierdie stukkie misterie misgun omdat hulle probleme met Kersfeesvieringe het. Regtig, man. Die gedagte self is tog mooi: ons vier Jesus se liefde en sy groot geskenk aan ons en terselfdertyd is dit ŉ gewoonte wat uit die vierde eeu van die Christendom dateer. Al is dit nie die REGTE historiese datum van Jesus se geboorte nie. Hier is niks duiwels aan die arme ou Sinterklaas nie. Dit is nie iets wat die ‘geldgod’ uitgedink het om ons Christene te verlei nie.
Die verhaal van Saint Nicolas is bekend onder Rooms Katolieke Christene. Hy was die Biskop van Myra in Klein-Asië. Hierdie heilige het vroeg in die derde eeu geleef en is bekend vir sy goeie werke, sy wonderwerke en sy vrygewige hart. Hy is bekend daarvoor dat hy (in Desember) in die geheim geskenke en geld uitgedeel het aan kinders wat dit nodig gehad het. Ja en sowaar: hy het dit selfs al deur ’n skoorsteen gegooi sodat die mense nie weet dit was hy nie, anders sou hy dit in skoene gelos het wat voor die voordeure van huise gestaan het.
Die hele legende van Kersvader/Sinterklaas/Saint Nicolas kom hiervandaan. Dis nie deur Checkers en WallMart uitgedink om geld uit ons te maak nie. Dis ’n mooi Christen tradisie wat ons met liefde kan toepas want dis wat Christus van ons verwag: om vrygewig te wees en ander te bevoordeel – ja, jy kan dit anoniem doen maar ek glo nie daar is iets mee verkeerd om vir mekaar geskenke te gee oor Kersfees nie. Ons vier mos die grootste geskenk aan ons: Christus.
Ek dink tog ons kan hierdie jaar bietjie meer aan ander dink en miskien aan armes in ons omgewing waarvan ons weet in die geheim ’n geskenkie gee? Selfs die boemelaar of bedelaar langs die pad. Draai pakkies toe en hou in jou kar en deel uit soos jy werk toe ry? Hoekom nie? Deel Jesus se liefde uit aan ’n honger wêreld.
Posted by René van Zyl at 7:27 AM